和韓丈寄崖簿大雅并見簡韻
作者：章甫
朝代：宋

paragraphs: 故鄉未可歸，異縣難久留。
海深蛟鱷怒，安得乘桴遊。
貧賤豈天意，自不曲如鈎。
吾道未全窮，三歲依賢侯。
小雞隨孔鸞，顧影良可羞。
所喜臭味同，潔己從清修。
邇來苦多病，頗厭淮南州。
援琴操土風，大類南冠囚。
今辰天氣佳，和風吹敝裘。
桃李競顔色，誰能分劣優。
空攪遊予心，浩蕩生春愁。
新詩忽到手，盛意知難酬。
材生天地間，小大固不侔。
詞鋒未易當，如以楚伐鄒。
玉季更多文，情義還相投。
他年內集時，尚記野人不。